Mundungus Fletcher

Mundungus "Dung" Fletcher je fiktivni lik iz knjiga o Harry Potteru.

Mundungus je u prvih nekoliko romana nekoliko puta spomenut samo u prolazu: u Harry Potteru i Kamenu mudraca, profesorica McGonagall je rekla da misli da se Mundungus služio magijom pred bezjacima. U Harry Potteru i Odaji tajni, Arthur Weasley je prijavio Mundungusa koji ga je pokušao ureći dok ga ovaj nije gledao. U Harry Potteru i Plamenom peharu, ponovo je otkrivena njegova narav sitnog kriminalca kad je Percy Weasley prijavio da je Mundungus zahtijevao naknadu za navodni šator s dvanaest soba i jacuzzijem uništen tokom posljednje utakmice svjetskog prvenstva u metloboju, iako je zapravo spavao u improviziranom šatoru napravljenom od plašta na štapovima. Na kraju Plamenog pehara, Dumbledore ga je spomenuo kao dio "stare garde", očito govoreći o članovima originalnog Reda feniksa, koji se tada trebao ponovo okupiti.

Fletcher se u knjigama nije lično pojavio sve do drugog poglavlja Harry Pottera i Reda feniksa. Tada je dobio zadatak da čuva Harry Pottera kako bi se osiguralo da ga niko ne napadne, ali Fletcher je otišao sa svojeg mjesta zbog sumnjivih poslova s kotlićima, i dementorima koje je poslala Dolores Umbridge ukazala se prilika za napad na Harryja što ga je prisililo na upotrebu Patronusa što je i bio Umbridgeičin plan. Zbog tog je zanemarivanja dužnost Fletcher navukao na sebe bijes Arabelle Figg.

Iako je Mundungus sitni kriminalac, veoma je odan Dumbledoreu koji ga je jednom vjerovatno izvukao iz ozbiljnih neprilika. Dumbledore mu vjeruje dovoljno da ga uključi u Red feniksa. Fletcher je opisan kao "zdepast, neobrijan muškarac kratkih, krivih nogu", "duge, raščupane riđe kose" te "podbuhlih očiju podlivenih krvlju zbog kojih je izgledao kao žalobni jazavčar". Također puši lulu iz koje izlaze oblačići zelenog dima koji miriše na spaljene čarape. (Njegovo ime dolazi od španske riječi mondongo što znači "stari, smrdljivi duhan".)

Članovi Reda feniksa imaju različita mišljenja o Mundungusu - Molly Weasley, koja ne odobrava njegove stalne sumnjive poslove koji su paralelni s njegovim poslovima za Red; ipak, niko ne negira njegovu korisnost. Osim toga što je Fredu i Georgeu prodao inače teško dostupne sastojke potrebne za razvijane Weasleyjevih čarozeza, njegove mu veze omogućavaju da čuje ono što drugi ne mogu - glasine i informacije koje kolaju mračnijim dijelom čarobnjačke populacije koje bi se mogle pokazati važnima u borbi protiv Voldemorta.

Također ima i doživotnu zabranu ulaska u gostionicu Veprova glava zbog uvrede gostioničaru (Aberforthu Dumbledoreu). Mundungus je poznat po prerušavanju kako bi ipak ušao u Veprovu glavu i izbjegao zabranu. Iako je malo toga poznato o njegovom porijeklu, Phineas Nigellus o njemu govori kao o čarobnjaku miješane krvi.

U Harry Potteru i Princu miješane krvi Harry je uhvatio Mundungusa ispred gostionice Tri metle dok je pokušavao prodati predmete u vlasništvu Siriusa Blacka (koji su nakon njegove smrti pripali Harryju) Aberforthu Dumbledoreu. Nakon tog sukoba, Mundungus se počeo skrivati, ali je kasnije završio u Azkabanu zato što je tokom pljačke pokušavao imitirati Inferiusa. Moguće je da ga se Red odrekao zato što niko nije ni prstom pomaknuo kako bi ga spasio.

Fletcher, Mundungus

cs:Fénixův řád#Mundungus Fletcher
de:Figuren der Harry-Potter-Romane#Mundungus Fletcher
en:Order of the Phoenix (fiction)#Members of the Order
no:Medlemmer av Føniksordenen#Mundungus Styrfeder